Protesteater in die Bos
Vrydag 27 Mei en Saterdag 28 Mei
19h30 vir 20h00
Op Vrydag 27 en Saterdag 28 Mei bied die Sentrum vir Christelike Spiritualteit die stuk Train Smash! by die Aan De Braak Teater op Stellenbosch aan.
Die stuk het baie positiewe kommentaar ontlok toe dit tydens die Woordfees opgevoer is – dele van die klankbaan is selfs op RSG uitgesaai. (Ek het die foto tydens die Woordfees geneem.)
Die organiseerders noem dit 'n kabaret – ek sou dit opwindende protesteater noem. Hoe ook al, Riaan Visman en Stephanie Badenhorst kán sing en Rika Vermeulen is puik op die klavier.
Gaan geniet dit – postapartheidprotes is interessant. Talle mense sal aanklank vind by hierdie stuk.
Kaartjies kos net R100 – en dit sluit 'n glas wyn in – vanaf 19h30.
Christine Falck van Aan De Braak
082 335 3105)
Ina-Marie by Local Works in Drostdy Straat, Stellenbosch
021 887 0875
082 053 3756
So op Afrikadag kan julle gerus Reney Warrington se dekking van Site Specific begin volg…
Die mooi meisie hierbo is Funi. Sy woon in Athlone, net langs die rioolwerke. ("This is the smell of our place," sê sy gister ewe ironies.) Sy's baie slim en werk verskriklik hard – is op pad na 'n hele aantal onderskeidings.
Funi wou leer foto's neem, so toe wys ek haar 'n paar wenke, neem haar saam toe ek wou gaan skiet, stop 'n Canon in haar hand en sê: "Neem!" Die drie foto's hieronder het sy geneem – gistermiddag.
Jy sou nie sê dis haar eerste foto-uitstappie nie!
Wys jou, 'n halwe kans is al wat sommige mense nodig het.
Aangesien die Skape en die Bokke oor ongeveer vyf uur geskei gaan word, kon ek nie anders nie as om weer hierdie wonderlike gedig van Loftus Marais te gaan opsoek, uit Staan oor die algemeen nader aan vensters.
Geniet dit, en sien julle môre.
en wanneer die ramshorings blaas
en die hele wêreld terugtrek na jerusalem
in gypsy-karavane en campers
sal ek my mooi maak
ek sal my sondes soos juwele dra
want hulle is m‎ýne
my gitrok sal skitter
'n parfuum van skande en swael
sal om my hang
en wanneer ek voor Hom moet staan
sal ek verwyfd curtsy
en Hom netjies verduidelik
dat my catsuit
(opgevou in die groot tas langs my vanity case)
Is Anton Hammerl dood?
Die Hammerl-gesin het aangekondig dat hulle aanvaar Anton is oorlede. Dié wending het gekom nadat ander joernaliste, wat saam met Anton Hammerl was toe hy laas gesien is, nou vrygelaat is. Sien die Mail & Guardian se berig daaroor.
Hammerl het foto's aan sy plaaslike agent gestuur ure voor hy vermis geraak het. Hier is die skakel.
Om meer oor Anton Hammerl as mens te lees, kliek hier na Sukasha Singh se berig wat geskryf is toe almal nog geglo het Anton leef.
NS Ek het pas verneem dat sy lyk in die woestyn gevind is. Die ander joernaliste wat saam met hom vrygelaat is het sy lyk uitgeken.
Mei 19, 2011 in Sonder kategorie
Trisa Hugo, van Boememakranka, het laat weet Christa Jonker-Jordaan is gister in 'n motorongeluk oorlede.
Christa was 'n skrywer van Boeke soos Chilli-Lipstiek, Chilli-Lipstiek 2 en Oudword is nie vir sissies nie (daar is een vir mans en een vir vroue).
Ek het Christa Jonker-Jordaan se skryfvernuf self beleef op 'n vlug van Johannesburg af Kaap toe. 'n Mooi meisie het langs my kom sit, 'n boek uitgehaal, en begin lees.
Sy was seker so sestien, en het my oom genoem. (Sug.) Maar Chilli-Lipstiek 2 het gemaak dat sy bitter min vir hierdie oom te sê gehad het. Die stories is op die meisie af, draai nie doekies om nie en … het 'n lessie iewers weggesteek.
Haar boeke is te koop op Kalahari, onthou dit as daar 'n tienermeisie in jou lewe is – of as jy begin oud word en oom genoem word!
Mr Bump in 'n Google-Doodle
Roger Hargreaves is op 9 Mei 1935 gebore. Google het 'n groot aantal Google-Doodles gemaak om dit te vier. Gaan na Google se soekblad. Jy sal een sien. Refresh, en elke keer wat jy refresh druk, sal 'n nuwe een verskyn. Ek het 'n klompie gesien – The Guardian, in Engeland, beweer egter daar is minstens sestien.
Hargreaves het aanvanklik in sy pa se besigheid gewerk, daarna vir 'n advertensiemaatskappy. Sy droom was om 'n spotprentkunstenaar te word.
Volgens oorlewering het sy reeks karakters begin toe sy seun eendag vra: "What does a tickle look like?"
Mr Tickle, met die lang rubberarms, het ontstaan. En daarmee saam 'n hele familie.
Mr Tickle het 'n boek geword, en niemand wou dit uitgee nie. Wys jou net! Uiteindelik het 'n uitgewer die waarde daarvan gesien. Vandag is daar reeds meer as 100 miljoen Hargreaves-boeke verkoop.
Chorion het, na sy dood, die regte op sy werk bekom. Hier is die amptelike webruimte wat hulle geskep het.
Anton Hammerl se foto's nou beskikbaar
Die skakel wat Anton Hammerl se agente aan my gestuur het, wou om een of ander rede glad nie werk van my blog af nie.
Ons het 'n nuwe skakel wat wel werk. Kliek hier om Hammerl se foto's te sien, of kopieer die skakel hieronder en plak dit in jou snuffelaar. Jammer!
http://www.africamediaonline.com/search?tab_index=1&from_search=1&previous_keyword=&keyword=HAMMERL&search.x=0&search.y=0&rm=rm&rf=rf&color=color&bw=b%2Fw&sub_collection%5B%5D=&media_date=